Tbissima, ħafna "diġà weġibt", u assigurazzjoni li għandu l-appoġġ tal-Partit Nazzjonalista. Dawn kienu r-reazzjonijiet tal-Avukat Samuel Azzopardi meta kkuntattjat mill-gazzetta KullĦadd biex jispjega l-animu wara dak żvelat il-Ħadd li għadda mill-istess gazzetta, dak li pprova jikkonvinċi l-Qorti tneħħilu s-sospensjoni wara li nstab ħati li saq xurban u ma qagħadx għat-test tan-nifs. Mistoqsi dwar dan, qalilna li m'għandux xi jgħid u li, jekk irridu, jerġa' jibagħtilna l-istqarrija għall-aħbarijiet li kien ħareġ wara s-sentenza tal-Qorti. Fehemnieh li dak li ridna nistaqsuh dwaru rriżulta wara li ħareġ dik l-istqarrija. Fakkarnieh li qal li se jibda joħloq kuxjenza fil-pajjiż dwar l-effetti tal-alkoħol. "Bl-aġir tiegħek li titlob lura l-liċenzja, m'intix terġa' tgħaddi messaġġ ħażin, speċjalment liż-żgħażagħ. Il-messaġġ huwa li tista' tixrob, u li jekk tinqabad m'għandekx titlef il-liċenzja tas-sewqan..." Għal dan wieġeb bi tbissima qisu qatt ma kien xejn u qalilna: "Ħsibtek se tgħidli li ONE News se jkun on board." Iġġustifika t-talba tiegħu biex ma jiskontax is-sospensjoni tal-liċenzja billi qal li m'għamel xejn kontra l-liġi. "Jekk għamilt xi ħaġa illegali, għidli fejn hi. Ħu opinjoni." Fakkarnieh li jekk għamel xi ħaġa illegali kienet dik li xorob u ma riedx joqgħod għat-test tan-nifs u, minflok sofra l-konsegwenzi tagħha, reġa' nħatar sindku wara li taparsi ssospenda lilu nnifsu – xi ħaġa li saret bil-barka ta' Simon Busuttil. Samuel Azzopardi kien irriżenja minn sindku u baqa' jokkupa l-kariga ta' kunsillier. Dakinhar, il-Partit Nazzjonalista kien qal li dan hu sinjal ta' serjetà, iżda mbagħad kien żvelat li din ma kienet xejn għajr daħka fil- wiċċ għax Samuel Azzopardi baqa' jkun innominat f'isem il-Partit Nazzjonalista fuq il-Kumitat tar-Reġjuni tal- Unjoni Ewropea. "Deċiżjoni tal-Partit Nazzjonalista. Noqgħod għaliha," qal b'sodisfazzjon Samuel Azzopardi meta mistoqsi dwar jekk il-ħatra mill-ġdid bħala sindku għandhiex il-barka tal-Partit Nazzjonalista.